POROČILO O IZMENJAVI V AMSTERDAMU V DRUGEM SEMESTRU 2019

Z izmenjavo sem bila zelo zadovoljna, ker so mi bila vrata v svet s pomočjo erazmus programa na široko odprta in sem s to izkušnjo pridobila veliko novega znanja na akademski ravni in pa tudi praktičnega znanja. Izmenjava mi je dala dragoceno izkušnjo osebne rasti, ki bi jo težko doživela, če se za izmenjavo ne bi odločila. Poleg tega mi je bilo življenje v živahnem, multikulturnem mestu zelo všeč.

Udeležila sem se modula Pozitivna psihologija, kjer smo imeli predavanja in konzultacije v celoti v angleščini. Posebej bi pohvalila strukturo modula, kjer je bilo veliko poudarka na introspektivi in lastnemu osebnemu doživljanju, saj je del našega učenja obsegal tudi oddajo portfolia, kjer smo znanja iz Pozitivne psihologije uporabili na lastni koži.

Ustanova je zelo velika in sprejme veliko tujih študentov. Tuji študentje so na njihovi univerzi kar stalnica in predstavljajo dobršen delež študentov. Življenjski stroški v primerjavi s tistimi v Sloveniji so višji, predvsem javni prevoz. Nekatere izdelke v trgovinah pa prodajajo celo po nižji ceni, kot jih najdeš pri nas v Sloveniji. Kljub temu je nakupovanje hrane nekoliko dražje kot tu, Albert Heijn in Jumbo sta po cenah nekako primerljiva, imajo pa tudi Lidl in Hofer (Aldi), kjer so stvari cenejše.

Za namestitev se na mesec odšteje od 300 evrov navzgor, s tem da za to ceno dobiš sobo, ki jo deliš še z drugim študentom. Če želiš lastno sobo, boš moral/a biti pripravljen/a odšteti nekje med 400 in 500 evrov na mesec. Se pa potem cene namestitve dvigajo, odvisno v kakšnem standardu si želiš živeti.

Možnosti za druženje tako z domačimi kot s tujimi študenti je veliko, ljudje so zelo odprti in napredno misleči, zato je navezovanje novih stikov in spoznavanje novih ljudi enostavno.

Mesto je precej turistično, še posebej v poletnih mesecih v centru nikoli ni miru, je pa tudi celo prijetno za življenje, v primerjavi s Slovenijo je tudi veliko bolj modernizirano, kljub nostalgičnemu vtisu, ki ga dajejo kanali in gingerbread hiše ob njih.

Na voljo je tudi veliko obšolskih dejavnosti, za športne in druge krožke je zelo dobro poskrbljeno, udeležba na teh tudi ni zelo draga. Študentom, ki razmišljajo, da bi se udeležili izmenjave v Amsterdamu, priporočam, naj ne razmišljajo preveč in se odločijo zgrabiti takšno odlično priložnost, saj jim ne bo žal.

Več info na: anjell49@gmail.com